[{"text_idx": "#000000", "text": "Ry\u2019n ni wedi cadw ffeiliau a elwir yn cwcis ar eich dyfais."}, {"text_idx": "#000002", "text": "Byddem hefys yn hoffi cadw rhai cwcis i\u2019n helpu ni:"}, {"text_idx": "#000003", "text": "i wella\u2019n gwefan drwy gasglu ac adrodd gwybodaeth ar sut yr ydrych yn defnyddio\u2019r safle"}, {"text_idx": "#000005", "text": "Mae Haf Llewelyn yn awdures nofelau i oedolion ac i blant, ac yn barddoni. Enillodd ei nofel Diffodd y Se\u0302r wobr Tir na n-Og yn 2014. Mae\u2019n byw yn Llanuwchllyn."}, {"text_idx": "#000006", "text": "Diolch i Haf am ateb ychydig o gwestiynau inni\u2019n ddiweddar am ei llyfr newydd Ga i Fyw Adra?"}, {"text_idx": "#000008", "text": "Dw i\u2019n ddigon hen i gofio\u2019r cyfnod ar ddechrau\u2019r 1980egau yn weddol dda, roeddwn i\u2019n Ysgol Ardudwy, Harlech, ac roedd yr hanes am y llosgi yn creu cryn gynnwrf ar y pryd. Ond ddegawdau\u2019n ddiweddarach, mae pobl ifanc yn dal i fethu fforddio prynu neu hyd yn oed rentu tai yn eu cymunedau. Mae\u2019r broblem yn parhau, ac os rhywbeth yn mynd yn waeth, gyda thai yn cael eu prynu bellach mewn pentrefi a stadau tai, gyda\u2019r bwriad o\u2019u gosod fel tai gwyliau."}, {"text_idx": "#000009", "text": "Dywedwch ychydig am y stori rydych chi wedi\u2019i chreu ..."}, {"text_idx": "#000010", "text": "Stori wedi ei gosod yn wythdegau\u2019r ganrif ddiwethaf ydy hi. Mae\u2019n dilyn hanes teulu cyffredin, gyda chwpwl ifanc \u2013 Dafydd a Llinos, yn gorfod byw gyda\u2019u rhieni oherwydd na fedran nhw fforddio prynu ty\u0302. Mae Nain yn dweud ei bod am adael ei thy\u0302 i Dafydd, ac mae yna obaith eu bod am gael symud yno yn fuan. Ond mae ewythr i Dafydd yn rhoi ty\u0302 Nain ar y farchnad, ac yn ei werthu fel ty\u0302 haf. Wrth gwrs mae Dafydd yn drist a siomedig iawn. Yn y cyfamser, mae ty\u0302 haf arall yn cael ei losgi yn yr ardal, ac mae Dafydd o dan amheuaeth..."}, {"text_idx": "#000011", "text": "Beth ydych chi\u2019n gobeithio y bydd darllenwyr yn ei gael o\u2019r stori hon?"}, {"text_idx": "#000012", "text": "Dw i\u2019n gobeithio y byddan nhw\u2019n teimlo empathi a chydymdeimlad gyda\u2019r holl gymeriadau. Mae bob amser ddwy ochr i bob dadl, ond dwi\u2019n gobeithio y bydd y darllenydd yn gweld annhegwch ambell i sefyllfa. Dw i hefyd yn gobeithio y bydd y darllenydd yn mwynhau cael cipolwg i gyfnod o hanes, sydd heb fod yn rhy bell yn o\u0302l, a sylweddoli er bod ambell beth, fel technoleg wedi newid, yn y bo\u0302n yr un teimladau a\u2019r un ofnau a phroblemau sy\u2019n bodoli o hyd."}, {"text_idx": "#000013", "text": "Oedd unrhyw heriau arbennig wrth baratoi\u2019r llyfr?"}, {"text_idx": "#000015", "text": "Beth wnaeth eich ysbrydoli i ddechrau ysgrifennu?"}, {"text_idx": "#000016", "text": "Bod yn fam ac yn athrawes, a theimlo fod angen amrywiaeth eang iawn o lyfrau ar gyfer plant a phobl ifanc."}, {"text_idx": "#000017", "text": "O ble ydych chi\u2019n cael eich ysbrydoliaeth?"}, {"text_idx": "#000018", "text": "Mae\u2019n amrywio. Weithiau mi fyddaf wedi dod o hyd i gymeriad o gig a gwaed, a theimlo y byddai\u2019n gwneud testun diddorol am stori. Neu efallai mai lle arbennig wnaiff fy ysbrydoli. Dw i\u2019n wreiddiol o Ardudwy, ac mae ei thirwedd a\u2019i phobl bob amser yn fy annog i ysgrifennu. Mae\u2019n ardal mor arbennig o ran hanes, tir a phobl."}, {"text_idx": "#000019", "text": "Pe bai\u2019n rhaid ichi ddisgrifio eich hun mewn tri gair yn unig, beth fyddai\u2019r rheini?"}, {"text_idx": "#000020", "text": "Diamynedd, cydymdeimladol a diolchgar (ar hyn o bryd, ond mae\u2019n amrywio o ddydd i ddydd)."}, {"text_idx": "#000021", "text": "Beth, yn eich barn chi, yw elfennau pwysicaf ysgrifennu da?"}, {"text_idx": "#000023", "text": "Pa lyfrau ysbrydolodd chi fel darllenwr ifanc?"}, {"text_idx": "#000024", "text": "Roeddwn i\u2019n hoff o storia\u0302u hanes, nofelau Rhiannon Davies Jones, R Cyril Hughes ac Ifor Wyn Williams yn arbennig. Ond pan oeddwn i\u2019n blentyn mae\u2019n rhaid cyfaddef mai Enid Blyton oedd fy hoff awdures \u2013 roedd hi\u2019n gwybod yn iawn sut i fachu dychymyg plentyn."}, {"text_idx": "#000025", "text": "Pa lyfr sydd ar eich bwrdd wrth ochr y gwely ar hyn o bryd?"}, {"text_idx": "#000026", "text": "Llyfr i oedolion ifanc \u2013 I am Thunder and I Won\u2019t Keep Quiet, gan Muhammad Khan. Mae\u2019n llyfr dewr a phwysig, gan amlygu bywyd merch ifanc sy\u2019n gorfod wynebu hiliaeth a dewisiadau anodd."}, {"text_idx": "#000027", "text": "Pe gallech wahodd unrhyw dri pherson am ginio, pwy fyddech chi\u2019n ei wahodd?"}, {"text_idx": "#000028", "text": "Byddai\u2019n rhaid dewis rhywun o gyfnod hanes \u2013 Hedd Wyn yn un, mi roedd o\u2019n w\u0302r ifanc annwyl a direidus yn o\u0302l y so\u0302n. Yna efallai byddai\u2019n braf cael cwrdd a\u0302 Siwan gwraig Llywelyn Fawr, i mi gael gwybod yn iawn sut un oedd ei gw\u0302r. Yna byddwn i\u2019n hoffi cael cyfarfod ag Iolo Morgannwg, gan ei fod mor llawn syniadau anhygoel!"}, {"text_idx": "#000029", "text": "Pa brofiadau o lyfrgelloedd sydd wedi dylanwadu arnoch drwy eich bywyd?"}, {"text_idx": "#000030", "text": "Dw i\u2019n credu\u2019n gryf fod cael llyfrgelloedd ymhob rhan o\u2019r wlad yn allweddol \u2013 mae angen llyfrgelloedd lleol ymhob man! Dw i\u2019n defnyddio dwy lyfrgell leol \u2013 Llyfrgell Dolgellau a Llyfrgell Y Bala yn gyson \u2013 ac maen nhw\u2019n wych. Dw i wrth fy modd gyda\u2019r gwasanaeth archebu ar lein, ac mae\u2019r dewis yn eang iawn \u2013 dw i bob amser yn synnu mod i\u2019n gallu dewis unrhyw lyfr ac yn cael ei fenthyg yn rhad ac am ddim. Yn ystod y cyfnod clo, bu\u2019r llyfrgelloedd lleol yn arbennig o dda, gan ddod a llond co\u0302l o lyfrau i fy mam yn fisol, gan nad oedd hi\u2019n gallu mynd allan."}, {"text_idx": "#000031", "text": "Dw i hefyd wedi rhoi gweithdai mewn llyfrgelloedd, ac mae yna rywbeth yn braf iawn yn y cyfnodau hynny, gan eich bod wedi eich amgylchynu"}, {"text_idx": "#000032", "text": "gan eiriau i ysbrydoli. Mae llyfrgelloedd yn fannau mor lliwgar a difyr y dyddiau hyn."}, {"text_idx": "#000033", "text": "Oes gennych chi unrhyw awgrymiadau er mwyn annog plant a phobl ifanc i ddarllen mwy er pleser?"}, {"text_idx": "#000034", "text": "Mae yna gymaint o bethau eraill i gymryd sylw plant a phobl ifanc, mae\u2019n hynod bwysig fod llyfrau yn mynd law yn llaw a\u0302 thechnoleg. Ond wrth gwrs os ydych chi fel fi \u2013 does dim byd gwell nac ymlacio mewn cadair esmwyth i ddarllen llyfr, a throi\u2019r tudalennau. Mae cael corneli bach cudd mewn llyfrgelloedd, ysgolion a chartrefi yn syniad da. Ond y peth pwysicaf oll ydy darllen i blant pan maen nhw\u2019n fach iawn a pharhau i ddweud a darllen storia\u0302u iddyn nhw, hyd yn oed pan maen nhw\u2019n medru darllen eu hunain. Mae pawb yn hoffi clywed stori."}, {"text_idx": "#000035", "text": "A oes gennych unrhyw gynlluniau ar gyfer teitlau pellach?"}, {"text_idx": "#000036", "text": "Dw i\u2019n gweithio ar nofel wedi ei gosod yn rhannol yng nghyfnod peintio\u2019r darlun Salem, ar hyn o bryd. Mi faswn i hefyd yn hoffi ysgrifennu mwy o lyfrau ar gyfer plant ifanc, gan fy mod yn nain i dri bach erbyn hyn."}]